CELEX: 32008D0088
Language: ro
Date: 2008-01-28 00:00:00
Title: 2008/88/CE: Decizia Comisiei din 28 ianuarie 2008 de modificare a Deciziei 2005/59/CE privind zonele din Slovacia în care urmează să fie puse în aplicare planurile de eradicare a pestei porcine clasice la porcii sălbatici și de vaccinare de urgență a porcilor sălbatici împotriva pestei porcine clasice [notificată cu numărul C(2008) 319]

1.2.2008   
            
            
               RO
            
            
               Jurnalul Oficial al Uniunii Europene
            
            
               L 28/34
            
         
      DECIZIA COMISIEI
   
   din 28 ianuarie 2008
   de modificare a Deciziei 2005/59/CE privind zonele din Slovacia în care urmează să fie puse în aplicare planurile de eradicare a pestei porcine clasice la porcii sălbatici și de vaccinare de urgență a porcilor sălbatici împotriva pestei porcine clasice
   [notificată cu numărul C(2008) 319]
   (Numai textul în limba slovacă este autentic)
   (2008/88/CE)
   COMISIA COMUNITĂȚILOR EUROPENE,
   având în vedere Tratatul de instituire a Comunității Europene,
   având în vedere Directiva 2001/89/CE a Consiliului din 23 octombrie 2001 privind măsurile comunitare pentru controlul pestei porcine clasice (1), în special articolul 16 alineatul (1) și articolul 20 alineatul (2),
   întrucât:
   
               (1)
            
            
               Decizia 2005/59/CE a Comisiei din 26 ianuarie 2005 de aprobare a planurilor de eradicare a pestei porcine clasice la porcii sălbatici și de vaccinare de urgență a acestor porcine în Slovacia (2) a fost adoptată ca una dintre măsurile luate în vederea combaterii pestei porcine clasice.
            
         
               (2)
            
            
               În momentul de față, Slovacia a informat Comisia despre eradicarea cu succes a pestei porcine clasice la porcii sălbatici pe teritoriile care aparțin de administrațiile veterinare și pentru alimentație ale districtului Trenčín (care cuprinde districtele Trenčín și Bánovce nad Bebravou), Prievidza (care cuprinde districtele Prievidza și Partizánske) și Púchov (care cuprinde numai districtul Ilava). Prin urmare, planurile aprobate pentru eradicarea pestei porcine clasice la porcii sălbatici și vaccinarea de urgență a acestor porci împotriva respectivei boli nu ar mai trebui să se aplice în zonele respective.
            
         
               (3)
            
            
               De asemenea, Slovacia a mai informat Comisia despre evoluția recentă a pestei porcine clasice la porcii sălbatici și prezența bolii respective în districtul Nové Zámky. Având în vedere informațiile epidemiologice disponibile, măsurile planului de eradicare a pestei porcine clasice la porcii sălbatici trebuie extinse astfel încât să includă o parte a districtelor Nové Zámky, Komárno și Levice.
            
         
               (4)
            
            
               În vederea asigurării transparenței legislației comunitare, zonele vizate de respectivele planuri, astfel cum sunt prevăzute în anexa la Decizia 2005/59/CE, ar trebui înlocuite cu textul anexei la prezenta decizie.
            
         
               (5)
            
            
               Prin urmare, Decizia 2005/59/CE ar trebui modificată în consecință.
            
         
               (6)
            
            
               Măsurile prevăzute în prezenta decizie sunt conforme cu avizul Comitetului permanent pentru lanțul alimentar și sănătatea animală,
            
         ADOPTĂ PREZENTA DECIZIE:
   Articolul 1
   Anexa la Decizia 2005/59/CE se înlocuiește cu textul anexei la prezenta decizie.
   Articolul 2
   Prezenta decizie se adresează Republicii Slovace.
   
      Adoptată la Bruxelles, 28 ianuarie 2008.
      
         
            Pentru Comisie
         
         Markos KYPRIANOU
         
         
            Membru al Comisiei
         
      
   
   
      (1)  JO L 316, 1.12.2001, p. 5. Directivă modificată ultima dată prin Decizia 2007/729/CE a Comisiei (JO L 294, 13.11.2007, p. 26).
   
      (2)  JO L 24, 27.1.2005, p. 46. Decizie modificată ultima dată prin Decizia 2006/20/CE (JO L 15, 20.1.2006, p. 48).
   
      ANEXĂ
      
         
            „ANEXĂ
            1.   Regiunile vizate pentru punerea în aplicare a planului de eradicare a pestei porcine clasice la porcii sălbatici:
            Teritoriul care aparține de administrațiile veterinare și pentru alimentație ale districtelor Žiar nad Hronom (care cuprinde districtele Žiar nad Hronom, Žarnovica și Banská Štiavnica), Zvolen (care cuprinde districtele Zvolen, Krupina și Detva), Lučenec (care cuprinde districtele Lučenec și Poltár), Veľký Krtíš (care cuprinde districtul Veľký Krtíš), Komárno (care cuprinde teritoriul situat la est de autostrada 64, la nord de granița cu Ungaria și la vest de districtul Nové Zámky), Nové Zámky (care cuprinde teritoriul situat la est de districtul Komárno și la est de autostrada 64, la sud de autostrada 75 și la nord de granița cu Ungaria) și Levice [care cuprinde teritoriul situat la est de districtul Nové Zámky și la est de autostrada 66 (E77), la sud de autostrada 75, la nord de granița cu Ungaria și la vest de districtul Veľký Krtíš].
            2.   Regiunile vizate pentru punerea în aplicare a planului de vaccinare de urgență contra pestei porcine clasice la porcii sălbatici:
            Teritoriul care aparține de administrațiile veterinare și pentru alimentație ale districtelor Žiar nad Hronom (care cuprinde districtele Žiar nad Hronom, Žarnovica și Banská Štiavnica), Zvolen (care cuprinde districtele Zvolen, Detva și Krupina), Lučenec (care cuprinde districtele Lučenec și Poltár) și Veľký Krtíš (care cuprinde districtul Veľký Krtíš).”